
SPED1010 - Spesialpedagogikk: Sosialisering, kommunikasjon og språk er et 20 poengs-emne.
Emnet undervises ikke lenger.

Hensikten med emnet, er at studentene skal forstå noe av sammenhengen mellom sosialisering, kommunikasjon og språk, slik det framgår av emneplanen. Helt siden innføringa av kvalitetsreformen har vi imidlertid slitt med implementeringen: Pensumlitteraturen treffer bare delvis.

Sosialisering er et begrep fra sosiologien som egner seg til å belyse og analysere sammenhenger. SPED 1010 er først og fremst et teoretisk emne uten fokus på tiltak og praktisk tilrettelegging. I emneplanen står det: "Emnet skal også bidra til forståelse og innsikt i hvordan sosialisering, språk og kommunikasjon kan bidra til ulikhet i opplæringssammenheng". Det er verdt å merke seg at emneplanen ikke har noen tilsvarende formulering om utjevning av ulikhet eller om tiltak som kan bidra til større likhet. 

Til ordinær eksamen vår 2019 ble kandidatene bedt om å besvare en av følgende to oppgaver (enten oppg. 1 eller oppg. 2):
1. Redegjør for begrepene primærsosialisering og sekundærsosialisering og drøft hvilken betydning elevenes morsmål har for opplæringen i grunnskolen.
2. Redegjør for begrepene sosialisering og kulturell kapital og drøft betydning av kulturell kapital i sosialiseringssammenheng.
Kandidatene besvarer bare en oppgave fordi vi vil at de skal vise forståelse for sammenhenger, reflektere selvstendig og drøfte. Oppgavene er vide og gir derfor rom for tolkning, avgrensning og ulik vektlegging. 
Universitetets karakterbeskrivelse ved bruk av bokstavkarakterer (https://www.uio.no/studier/eksamen/karakterer/mnebeskrivelsen)
legger vekt på vurderingsevne og selvstendighet. Dette er derfor en generisk sensorveiledning som vektlegger generelle egenskaper ved studentbesvarelsen
(se H. Hermansen: Utforming av vurderingskriterier og sensorveiledninger – sentrale spørsmål og avveininger. UiO: LINK – Senter for læring og utvikling). I tillegg til vurderingsevne og selvstendighet forventes det at kandidatene dokumenterer kjennskap til og forståelse for relevant pensumlitteratur (https://www.uio.no/studier/emner/uv/isp/SPED1010/v18/pensumliste/index.html). 
Det forventes at kandidatene bruker pensumlitteraturen til å besvare en av de to gitte oppgavene.

For å få toppkarakter må kandidaten relatere relevant pensumlitteratur til eksamensoppgaven, framstille en tydelig sammenheng mellom teori og oppgavetekst og drøfte sentrale momenter på en ryddig og balansert måte.
For å få ståkarakter forutsettes som et minimum at kandidaten redegjør for noe relevant fagstoff fra pensum.

Innenfor rammen av pensum har kandidatene stor frihet til selv å «skjære til» og avgrense oppgaven. Vi ber dem om å diskutere for at de skal kunne vise selvstendighet og tenke selv.
Det er også verdt å minne om at SPED 1010 ikke er et språkvanskeemne, men nettopp et emne som fokuserer på sammenhengen mellom språk og sosialisering. Det er også verdt å minne om at det ikke er et didaktikk- eller metodeemne. 

